กสิกรส่งกองทุนกิมจิขายคู่กองพันธบัตรไทย
บลจ. กสิกรไทย เร่งคลอดกองทุนเกาหลีซีรี่ส์ใหม่ พ่วงกองทุนพันธบัตรไทย&nbsp; ให้โอกาสรับผลตอบแทน 1.00% - 2.30% เปิดขายพร้อมกัน 23-29 มี.ค.นี้
22 มี.ค. 2553

บลจ. กสิกรไทย เร่งคลอดกองทุนเกาหลีซีรี่ส์ใหม่ พ่วงกองทุนพันธบัตรไทย  ให้โอกาสรับผลตอบแทน 1.00% - 2.30% เปิดขายพร้อมกัน 23-29 มี.ค.นี้
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า จากการเสนอขายกองทุนเปิดเค พันธบัตรเกาหลีควบคู่กับกองทุนพันธบัตรไทยในสัปดาห์ที่ผ่านมายังคงได้รับการตอบรับจากผู้ลงทุนอย่างดี บริษัทจึงเตรียมเสนอขายกองทุนตราสารหนี้ทั้งไทยและต่างประเทศแบบกำหนดอายุโครงการต่อเนื่องอีก เพื่อตอบสนองผู้ลงทุนที่ต้องการทางเลือกที่น่าสนใจกว่าอัตราดอกเบี้ยเงินฝากในปัจจุบัน โดยกลุ่มกองทุนเปิดเค พันธบัตร เกาหลีที่จะเสนอขาย ประกอบด้วย 4 กองทุน มูลค่ารวม 6,000 ล้านบาทและกองทุนตราสารหนี้ประเทศมูลค่า 2,500 ล้านบาท  เปิดขายพร้อมกันในวันที่ 23-29 มี.ค.2553
กองทุนเปิดเค พันธบัตรเกาหลี 9 เดือน ดี (KKG9MD) ขนาดกองทุน 1,200 ล้านบาท ระยะเวลาลงทุนประมาณ 9 เดือน ประมาณการอัตราผลตอบแทนหลังหักค่าใช้จ่ายที่ 1.40% ต่อปี  กองทุนเปิดเค พันธบัตรเกาหลี 1 ปี บีเอ็ม (KKG1YBM) ขนาดกองทุนกองทุน 1,000 ล้านบาท ระยะเวลาลงทุนประมาณ 1 ปี โอกาสรับผลตอบแทนหลังหักค่าใช้จ่ายกองทุนประมาณ 1.65% ต่อปี  และเพื่อตอบรับความต้องการลงทุนแบบล็อคผลตอบแทนระยะยาว บริษัทยังเปิดขายกองทุนที่มีระยะเวลาลงทุนมากกว่า 1 ปี คือ กองทุนเปิดเค พันธบัตรเกาหลี 17 เดือน บี (KKG17MB) ขนาดกองทุน 2,000 ล้านบาท ระยะเวลาลงทุนประมาณ 1 ปี 5 เดือน คาดการณ์อัตราผลตอบแทนหลังหักค่าใช้จ่ายที่ 2.10% ต่อปี และกองทุนเปิดเค พันธบัตรเกาหลี 22 เดือน บี (KKG22MB) ขนาดกองทุน 1,800 ล้านบาท ระยะเวลาลงทุนประมาณ 1 ปี 10 เดือน ซึ่งคาดว่าจะให้โอกาสรับผลตอบแทนหลังหักค่าใช้จ่ายที่ 2.30%   ต่อปี  
ทั้ง 4 กองทุนยังคงเน้นลงทุนในพันธบัตรรัฐบาลประเทศเกาหลีใต้ พร้อมนโยบายป้องกันความเสี่ยงจากอัตราแลกเปลี่ยนทั้งจำนวน สำหรับผู้ลงทุนประเภทบุคคลธรรมดาผลตอบแทนไม่ต้องเสียภาษีและลงทุนขั้นต่ำ 10,000 บาท 
น.ส.ยุพาวดี กล่าวว่า นอกจากกลุ่มกองทุนเปิดเค พันธบัตรเกาหลีแล้ว เพื่อเป็นทางเลือกเพิ่มเติมสำหรับผู้ลงทุนที่ต้องการทางเลือกลงทุนกับตราสารในประเทศที่มีความเสี่ยงต่ำ และคาดหวังโอกาสรับผลตอบแทนที่น่าสนใจกว่าการฝากเงิน ในช่วงเวลาดังกล่าวบริษัทจะเสนอขายกองทุนตราสารหนี้ในประเทศขนาดกองทุน 2,500 ล้านบาท อีก 1 กองทุน คือ กองทุนเปิดเค   พันธบัตร 3 เดือน บี (KGB3MB)  โดยกองทุนดังกล่าว เน้นลงทุนในพันธบัตรรัฐบาลไทย ประมาณการอัตราผลตอบแทนหลังหักค่าใช้จ่ายกองทุน ที่ 1.00%